
A poszt COVID-19 szindróma jelentős kognitív diszfunkciót okoz fiatal felnőttekben

Bevezetés: A COVID-19 pandémia jelentősen hatott az emberek fizikai és szellemi működésére, a fertőzésen átesett személyek közel 30%-a tapasztal fennmaradó tüneteket (poszt COVID-19 szindróma, PCC). A PCC egyik leggyakoribb tünete a kognitív funkciók zavara, melynek részletei, különösen hazánkban, nem tisztázottak. Korábbi kutatások alapján feltételeztük, hogy PCC-ben leginkább a figyelem, a végrehajtó funkciók és a válaszgátlás sérül. COVID-19 fertőzésen átesett fiatal felnőttekben objektív módon kimutatni a kognitív funkciók károsodásának jelenlétét és mértékét.
Módszerek: A kutatásban 107 (79.4% nő) 18-34 év közötti fiatal felnőtt vett részt. Az alanyok 68.2%-a esett át COVID-19 fertőzésen, 21.9%-a tapasztalt fennmaradó tüneteket. Három csoportot vizsgáltunk: nem fertőzöttek (kontroll csoport), fertőzöttek és PCC csoport. A fertőzést követő tünetek gyakoriságát a WHO post COVID kérdőívvel mértük. A figyelem (intrinzik éberség, megosztott figyelem, információfeldolgozási sebesség), végrehajtó funkciók (kognitív rugalmasság, verbális munkamemória) és válaszgátlás mérése számítógépes, normalizált kognitív tesztekkel történt. A kognitív teljesítmény értékelését percentilis rangszámokkal végeztük, elkülönítve az átlag alatti (kognitív károsodás) és átlagos/átlag feletti teljesítményt.
Eredmények: A PCC csoportban leggyakrabban neurológiai tüneteket tapasztaltak: koncentrálási nehézségek (68.8%), fáradtság (62.5%) és feledékenység (50%). A verbális munkamemória szignifikáns különbséget mutatott a három csoport között (F(2,104)=3.917, p=0.023, ηp2=0.07). A PCC csoport jelentősen nagyobb aránya mutatott átlag alatti teljesítményt (56.2%), mint a fertőzött (15.8%) és kontroll csoport (20.6%). A megosztott figyelemben a PCC (62.5%) és fertőzött (57.9%) csoportok nagyobb aránya ért el átlag alatti teljesítményt a kontroll csoporthoz (41.2%) képest. A válaszgátlás esetén a PCC csoport szintén nagyobb arányban teljesített átlag alatt (37.5%), mint a fertőzött (19.3%) és kontroll csoport (14.7%).
Megbeszélés: Poszt COVID-19 szindrómában szenvedő fiatal felnőtteknél jelentős hosszútávú kognitív károsodás mutatható ki, elsősorban a verbális munkamemória, a megosztott figyelem és válaszgátlás terén. A kognitív károsodások hosszútávú követése segítséget jelenthet azok megfelelő pszichológiai kezelésében.



